b"\n_START_ARTICLE_\nVonsild Skole\n_START_SECTION_\nHistorie\n_START_PARAGRAPH_\nDa Vonsild l\xc3\xa5 i det slesvigske rytterdistrikt, blev der i mods\xc3\xa6tning til resten af kongeriget ikke oprettet rytterskoler under Frederik 4. Der var dog undervisning i kirkens degnehus. Skolens nuv\xc3\xa6rende bygninger blev bygget i slutningen af 1950'erne og er sidenhen udvidet flere gange.\n_START_SECTION_\nSkolen f\xc3\xb8r 1960\n_START_PARAGRAPH_\nDer vides ikke meget om det \xc3\xa6ldste skolev\xc3\xa6sen i Vonsild, men det var p\xc3\xa5lagt sognene at holde en degn, hvis hovedopgave var at l\xc3\xa6re b\xc3\xb8rnene at l\xc3\xa6se Luthers Katekismus. Det \xc3\xa6ldste degnehus i Vonsild l\xc3\xa5 ved siden af Vonsild Kirke. Da den gamle kirke blev revet ned, er degnehuset sandsynligvis ogs\xc3\xa5 revet ned. Det vides dog, at man byggede et nyt skolehus samtidig med den nye kirke i 1824. I 1916 gennemgik skolehuset en st\xc3\xb8rre modernisering, og dette skolehus fungerede som sognets centrale skole helt frem til 1960.\n_START_SECTION_\nSkolen efter 1960\n_START_PARAGRAPH_\nI l\xc3\xb8bet af 1950erne stod det klart, at skolehuset ikke l\xc3\xa6ngere var tidssvarende. Man p\xc3\xa5begyndte derfor arbejdet med at bygge en ny og moderne skole, der blev tegnet af koldingarkitekterne Holm & Andersen. Den nye skole blev taget i brug i 1960. Skolen oplevede betydelig fremgang i elevtallet fra begyndelsen af 1960'erne og 1970'erne. Dette hang sammen med en st\xc3\xb8rre udbygning med parcelhuse i Vonsild, f.eks byggede man Teglparken og\xc2\xa0\xc2\xbbMarmeladekvarteret\xc2\xab. Derved \xc3\xa6ndrede Vonsild sig fra at v\xc3\xa6re en landsby til at blive en forstad til Kolding. Skolen elevtal voksede stadig, og i 1972-1973 udvidede man derfor med 2 normalklassev\xc3\xa6relser, b\xc3\xb8rnehaveklasselokale, specialundervisningslokale og et sikringsrum. Den n\xc3\xa6ste st\xc3\xb8rre udvidelse kom i \xc3\xa5rene 1979-1982. med 6 normalklasser, mediatek og administration. I de f\xc3\xb8lgende \xc3\xa5r kom 6 faglokaler og et filmlokale og derefter endnu 6 klasselokaler samt en idr\xc3\xa6tshal. Elevtallet voksede helt frem til midten af 1980'erne og toppede i 1986 med ca. 450 indskrevne elever. Derfra gik det langsomt tilbage, og skolen har i dag ca. 350 elever. I 2002 udvidede skolen igen med en indskolingsfl\xc3\xb8j, og samtidig udvidedes idr\xc3\xa6tshallen med en minihal. Med denne udvidelse flyttede skolens SFO til nye lokaler.Eleverne er fordelt p\xc3\xa5 0.-9. klasse og skolens klassetrin er delt i en indskolingsafdeling for 0.-2. klasse, gr\xc3\xb8n aula for 3.-6. klasse og bl\xc3\xa5 aula for 7.-9. klasse. Den 1. august 2008 blev skolen en Team Danmark idr\xc3\xa6tsskole med fokus p\xc3\xa5 mere bev\xc3\xa6gelse og idr\xc3\xa6t for alle elever fra 0.-6. klassetrin. Vonsild Sogneskole blev en total r\xc3\xb8gfri skole d. 1. oktober 2007. Det havde l\xc3\xa6nge v\xc3\xa6ret forbudt for eleverne at ryge, men i 2007 besluttedes det, at rygeforbuddet ogs\xc3\xa5 g\xc3\xa6lder samtlige medarbejdere p\xc3\xa5 skolen."